भालू ने नोच ली थी आंख, सिम्स में ऑपरेशन
भालू के हमले से ग्रामीण के चेहरे की त्वचा और एक आंख बाहर निकल आई। उसे गंभीर हालत में सिम्स लाया गया था। यहां डॉक्टरों ने तीन घंटे तक ऑपरेशन किया। अब उसकी हालत में सुधार है। डाॅक्टरों ने उधड़े चेहरे और आंख का ऑपरेशन किया। आपरेशन के बाद उसे आईसीसीयू में शिफ्ट कर दिया गया है।
कोरबा जिले के औरा-कछार बालको निवासी केवल सिंह पिता स्व. चोवासिंह 35 वर्ष बीते मंगलवार की सुबह 8 बजे कछार खार में अकेले लकड़ी काटने निकला था। युवक खेत में लकड़ी काट रहा था, इसी दौरान भालू ने उस पर हमला कर दिया। भालू ने युवक के जबड़े, नाक, कान, मुंह, दाढ़ी को नोच लिया था। इसके बाद वह उसे छोड़कर भाग गया। युवक दिनभर खेत में बेहोशी की हालत में पड़ा रहा। केवल सिंह के शाम तक घर नहींं पहुंचने पर परिजनों ने उसकी तलाश शुरू की, लेकिन उसका पता नही चला। शाम को गांव का ही राजकुमार उस तरफ से गुजरा तो उसकी नजर घायल युवक पर पड़ी। राजकुमार ने पास जाकर उसे पहचानने की कोशिश की। लेकिन चेहरा बुरी तरह क्षतिग्रस्त होने के कारण नहीं पहचान जा सका, लेकिन उसे लगा कि घायल उसके गांव का ही रहने वाला है। इसके बाद उसने गांव के लोगों को इसकी जानकारी दी, परिजन बेहोशी की हालत में युवक को कोरबा स्वास्थ्य केंद्र लेकर पहुंचे। युवक की स्थिति को देखते हुए डाॅक्टरों ने उसे सिम्स रेफर कर दिया।
तीन घंटे चला आपरेशन
प्रबंधन ने जटिल आपरेशन करने के लिए टीम गठित की। प्लास्टिक सर्जन डा. विकास शर्मा, डा.नीरज शिंदे को मरीज का आपरेशन करने कहा गया। डा. विकास शर्मा ने घायल युवक के चेहरे पर प्लास्टिक सर्जरी की। आपरेशन तीन घंटे चला।
युवक की हालत गंभीर थी
सिम्स प्रभारी एमएस डा. रमणेश मूर्ति गुरुवार को वार्डों में भर्ती मरीजों की जानकारी लेने राउंड पर निकले थे। इसी दौरान वह आपातकालीन चिकित्सा कक्ष पहुंचे। एमएस की नजर भालू के हमले से घायल युवक के चेहरे पर पड़ी। उन्होंने डाॅक्टरों से जानकारी ली और उसे तत्काल आपरेशन थियेटर में शिफ्ट करने और आपरेशन करने के निर्देश दिए।
hin_Deva hin_Deva hin_Deva hin_Deva hin_Deva hin_Deva hin_Deva